Document ID: 31997R1488

31997R1488
L 202/12
JURNALUL OFÍCIAL AL UNIUNII EUROPENE
REGULAMENTUL (CE) NR. 1488/97 AL COMISIEI
din 29 iulie 1997
de modificare a Regulamentului (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 418/96 al Comisiei (2), în special articolul 13,
întrucât, în temeiul dispozițiilor articolului 7 alineatul (1bis) din Regulamentul (CEE) nr. 2092/91, condițiile prevăzute la articolul 7 alineatul (1) din regulamentul menționat nu se aplică produselor care, înaintea adoptării regulamentului, erau utilizate, în mod curent, în conformitate cu codurile de practică ale agriculturii ecologice aplicate pe teritoriul Comunității;
întrucât mai multe state membre au comunicat Comisiei informațiile necesare privind produsele utilizate, în mod curent, în agricultura ecologică pe teritoriul lor, înaintea datei de 24 iunie 1991 și care nu figurează în anexa II la Regulamentul (CEE) nr. 2092/91; întrucât acestea au indicat, de asemenea, că produsele în cauză sunt încă autorizate în statul membru în cauză, în domeniul agriculturii, în general; întrucât, după examinarea cererilor statelor membre, se dovedește necesară includerea, în acest stadiu, a produsului numit „argile” sub formă de modificare suplimentară, precum și a următoarelor produse, ca produse fitosanitare: azadiractina, ceara de albine, anumiți compuși ai cuprului, etilena, gelatina, alaunul de potasiu, polisulfură de calciu, lecitina, extractul de Nicotiana tabacum, preparatele din microorganisme, uleiurile minerale, permanganatul de potasiu și nisipul cuarțos;
întrucât, în acest cadru, este necesară și includerea altor produse (compost de deșeuri menajere, var rezidual de la fabricarea zahărului) utilizate în prezent în Austria, Finlanda și Suedia;
întrucât, de asemenea, mai multe state membre au solicitat ca și alte îngrășăminte, produse fitosanitare și produse utilizate în agricultură să fie incluse în anexa II la Regulamentul (CEE) nr. 2092/91 pentru a permite utilizarea produselor în cauză în agricultura ecologică; întrucât, după examinarea cererilor, s-a constatat că sunt îndeplinite condițiile prevăzute la articolul 7 alineatul (1) din regulamentul menționat, în privința fosfatului diamoniacal și a anumitor piretroide, deoarece sunt autorizate doar pentru capcane, iar în privința proteinelor hidrolizate, în cazul în care sunt utilizate pentru capcane sau alte sisteme autorizate, în combinație cu alte produse fitosanitare prevăzute la punctul (B) din anexa II la Regulamentul (CEE) nr. 2092/91;
întrucât, în cazul compostului de deșeuri menajere, varului rezidual de la fabricarea zahărului, extractului de Nicotiana tabacum, compușilor cuprului, uleiurilor minerale, capcanelor cu metaldehidă și piretroide, includerea ar trebui efectuată pe o perioadă limitată de cinci ani, în așteptarea rezultatelor altei examinări, având drept obiectiv redefinirea cerințelor sau eventuala înlocuire a produselor în cauză cu alte soluții; întrucât această examinare trebuie efectuată cât mai curând posibil, pe baza informațiilor complementare care trebuie furnizate de către statele membre care doresc să mențină produsele în cauză;
întrucât, pentru anumite îngrășăminte și pentru toate produsele fitosanitare, trebuie stabilite condiții de utilizare restrictive și/sau cerințe privind compoziția; întrucât este necesară stabilirea, în special pentru compușii cuprului și extractul de Nicotiana tabacum, în orice caz, până la 30 iunie 1999, a unor condiții de utilizare chiar mai stricte pentru anumite culturi și/sau organisme dăunătoare;
întrucât s-a dovedit că anumite produse fitosanitare prevăzute de partea B a anexei II la Regulamentul (CEE) nr. 2092/91 nu au fost utilizate și, în consecință, pot fi eliminate din anexa în cauză;
întrucât unele state membre au solicitat includerea unor produse în anexa VI la Regulamentul (CEE) nr. 2092/91 și introducerea unor condiții de utilizare mai stricte pentru anumite produse care nu sunt de origine agricolă ce figurează deja în anexa menționată și au înaintat Comisiei cereri în acest sens; întrucât, după examinare, s-a constatat că cererile privind produsele în cauză satisfac cerințele prevăzute la articolul 5 alineatul (4) din Regulamentul (CEE) nr. 2092/91 și la articolul 2 din Regulamentul Comisiei (CEE) nr. 207/93 al Comisiei (3), astfel cum a fost modificat prin Regulamentul (CE) nr. 345/97 (4);
întrucât este necesară autorizarea unui termen de grație pentru desfacerea stocurilor de produse eliminate sau autorizate numai în anumite condiții stricte;
întrucât este necesară modificarea în consecință a Regulamentului (CEE) nr. 2092/91;
întrucât măsurile prevăzute de prezentul regulament sunt conforme cu avizul Comitetului menționat la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Anexele II și VI la Regulamentul (CEE) nr. 2092/91 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Produsele care figurează la punctul (B) din anexa II și la punctele B și C din anexa VI la Regulamentul (CEE) nr. 2092/91, înaintea datei intrării în vigoare a prezentului regulament, pot fi utilizate, în continuare, în condițiile de aplicare anterioare, până la epuizarea stocurilor existente, dar până la 31 martie 1998.
Produsele prevăzute de anexele II sau VI la Regulamentul (CEE) nr. 2092/91 (CEE), în condiții mai stricte decât cele aplicabile înainte de data intrării în vigoare a prezentului regulament, pot fi utilizate, în continuare, în condițiile aplicabile anterior, până la epuizarea stocurilor existente, dar până la 31 martie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iulie 1997.

Labels: 3
6